b'\n_START_ARTICLE_\nPrerad Deti\xc4\x8dek\n_START_SECTION_\n\xc5\xbdivotopis\n_START_PARAGRAPH_\nPrerad Deti\xc4\x8dek studirao je rog na Muzi\xc4\x8dkoj akademiji u Zagrebu u razredu prof. Dragana G\xc3\xbcrtla. Diplomirao je - kao prvi kornist u Hrvatskoj - 1959. godine, a zatim se 1961. i 1962. usavr\xc5\xa1avao kod Jeana Dev\xc3\xa9mya i Luciena Th\xc3\xa9veta na pari\xc5\xa1kom Konzervatoriju. _NEWLINE_Bio je \xc4\x8dlan Zagreba\xc4\x8dke filharmonije i solist Simfonijskog orkestra RTZ. Za nj se je skladalo vi\xc5\xa1e od 30 djela, a napisali su ih ugledni hrvatski skladatelji kao \xc5\xa1to su Kre\xc5\xa1imir Baranovi\xc4\x87, Bruno Bjelinski, Pavle De\xc5\xa1palj, An\xc4\x91elko Klobu\xc4\x8dar, Igor Kuljeri\xc4\x87, Rudolf Matz, Stjepan \xc5\xa0ulek i ini. Deti\xc4\x8dek ih je praizveo i snimio te je na taj na\xc4\x8din obogatio hrvatsku literaturu za rog. Svirao je kao komorni i orkestralni glazbenik u Hrvatskoj i diljem svijeta te kao solist nastupao s renomiranim orkestrima kojima su ravnali poznati dirigenti._NEWLINE_Bio je pedagogom na zagreba\xc4\x8dkoj i sarajevskoj Muzi\xc4\x8dkoj akademiji. U Zagrebu je bio pro\xc4\x8delnikom Odsjeka za duha\xc4\x8de te prodekanom i dekanom. \xc4\x8cestim je bio \xc4\x8dlanom ocjenjiva\xc4\x8dkih sudova na raznim glazbenim natjecanjima. Organizator je glazbenih doga\xc4\x91anja i redaktor notnih izdanja._NEWLINE_Njegovi u\xc4\x8denici nagra\xc4\x91ivani su glazbenici na natjecanjima diljem svijeta, najpoznatiji me\xc4\x91u njima je zasigurno Radovan Vlatkovi\xc4\x87._NEWLINE_Po\xc4\x8dasni je \xc4\x8dlan i predsjednik Hrvatskog dru\xc5\xa1tva glazbenih umjetnika i Hrvatskog dru\xc5\xa1tva kornista.'